NOVÉ ZNENIE

NÁVRH
UZNESENIE VLÁDY SLOVENSKEJ REPUBLIKY
č.
z

k správe o priebehu a vývoji podozrení z údajných násilných
sterilizácií rómskych žien v Slovenskej republike
a o prijatých krokoch a opatreniach

Číslo materiálu:		
Predkladateľ:	podpredseda vlády pre európsku integráciu, ľudské práva a menšiny	
Vláda
A.	berie na vedomie
A.1 	správu o priebehu a vývoji podozrení z údajných násilných sterilizácií rómskych žien v Slovenskej republike a o prijatých krokoch a opatreniach
B.	schvaľuje
B.1 	stanovisko vlády SR k správe o priebehu a vývoji podozrení z údajných násilných sterilizácií rómskych žien v Slovenskej Republike a o prijatých krokoch a opatreniach
C.	ukladá
ministrovi vnútra
C.1.	prehlbovať systém vzdelávania v oblasti ľudských práv, zameraný na rešpektovanie práv obetí, najmä práva na dôstojné zaobchádzanie a využívanie inštitútov v oblasti utajenia identity obetí trestných činov  
priebežne

ministrovi zdravotníctva
C.2.	vykonať hĺbkovú kontrolu a analýzu všetkých zdravotníckych zariadení, zameranú nielen na overenie obvinení z nedobrovoľných sterilizácií ale aj identifikovanie diskriminačných praktík zameraných voči členom rómskej národnostnej menšiny, ktorá sa zameria aj na dodržiavanie postupov získavania dobrovoľného a informovaného súhlasu pacientiek
do 15. decembra 2003
C.3.	na základe kontroly ministerstva zdravotníctva v gynekologicko-pôrodníckych zariadeniach vyvodiť zodpovednosť voči lekárom a zariadeniam, ktoré preukázateľným spôsobom porušili platné predpisy týkajúce sa poskytovania zdravotnej starostlivosti v oblasti reprodukčného zdravia a vykonávania sterilizácií
do 15.decembra 2003
C.4.	v nadväznosti na Národný program ochrany reprodukčného zdravia vypracovaný na základe úlohy C.22 uznesenia vlády č. 278/2003, predložiť do vlády novelu zákona o zdravotnej starostlivosti, ktorá komplexne upraví ľudsko-právny aspekt reprodukčného zdravia a zadefinuje jasný legislatívny rámec vykonávania sterilizácií
do 31. januára 2004
C.5.	v rámci novelizácie legislatívnych noriem upravujúcich práva pacienta, zabezpečiť komplexnú legislatívnu úpravu práva na nediskriminačný prístup ku zdravotnej starostlivosti, zahŕňajúci zákaz priamej i nepriamej rasovej segregácie, všetky ostatné formy rasovej diskriminácie, vrátane verbálnych a fyzických útokov v zdravotníckych zariadeniach ako aj účinné sankcie voči jednotlivcom i zariadeniam
priebežne
C.6.	na základe komplexnej analýzy platných legislatívnej noriem z pohľadu aplikovania princípu dobrovoľného a informovaného súhlasu novelizovať právne normy týkajúce sa zdravotnej starostlivosti za účelom zakomponovania princípu dobrovoľného a informovaného súhlasu pacienta pri poskytovaní zdravotnej starostlivosti a zosúladenia legislatívy so záväzkami prijatými podpisom Dohovoru o ochrane ľudských práv a dôstojnosti človeka v súvislosti s aplikáciou biológie a medicíny (uverejnenom Oznámením MZV SR č. 40/2000 Z.z.)
priebežne
C.7.	jasne legislatívne upraviť prístup k zdravotnej dokumentácii, vrátane možnosti vyhotovenia fotokópii dokumentácie, pre osobu, o ktorej sa táto dokumentácia vedie, a jej zákonných zástupcov, vrátane splnomocnených zástupcov, v súlade so záväzkami prijatými v Dohovore o ochrane ľudských práv a dôstojnosti človeka v súvislosti s aplikáciou biológie a medicíny (uverejnenom Oznámením MZV SR č. 40/2000 Z.z.)
do 31. decembra 2003
C.8.	v rámci prípravy Národného programu ochrany reprodukčného zdravia zapracovať návrh programu pozdvihnutia povedomia marginalizovaných skupín o reprodukčných právach najmä prostredníctvom aktivít zameraných na vzdelávanie v predmetných komunitách
do 30. decembra 2003
ministrovi zahraničných vecí
C.9.	zabezpečiť aktívne informovanie na medzinárodných fórach o aktivitách podniknutých orgánmi činnými v trestnom konaní a dosiahnutých výsledkoch orgánov štátnej správy vo veci vyšetrenia obvinení z údajných násilných sterilizácií rómskych žien v Slovenskej republike
priebežne

Vykonajú: minister vnútra
minister zdravotníctva
minister zahraničných vecí